PROGRAM NO: 220 MERANTASI GANGGUAN ING WEKDAL BEBUCAL / KATRESNAN MENIKA PINANGKANIPUN SAKING GUSTI Pamiyarsa ingkang dipun sihi dening Gusti Yesus Kristus. Kita pinanggih malih wonten ing salebeting giyaran adicara Cahyaning agesang lumantar radio karemenan panjenengan. menawi kita ing wekdal menika saget pepanggihan , sedaya menika saget dumados awit nugrahaning Gusti. Pramila menika kita kedah ngaturaken gunging panuwun dhumateng Gusti ingkang tansah jangkung ing gesang kita. Saking studio kula ibu Lilik ngaturaken sugeng midhangetaken. Pamiyarsa. Kados ing padatan ing perangan ingkang sepindah saking giyaran adicara Cahyaning Agesang, kula badhe ngaturaken serepan ingkang wonten gegayutanipun kaliyan kesarasaning badan, nah ing pepanggihan kita dinten menika kula badhe ngaturaken serepan kados pundi mrantasi gangguan ing wekdal bebucal, inggih menika Bebelen. Mangga dipun semak mugi maedahi. Pamiyarsa. Sisah bebucal utawi asring dipun sebat bebelen, kahanan ingkang limrah dipun alami dening saben tiyang kalebet tiyang ing kiwa tengen kita. Mbok bilih panjenengan lan kula ugi nate ngalami gangguan bebucal ingkang dipun wastani bebelen. Ing wekdal nandhang bebelen, tandhanipun saben tiyang benten-benten, nanging limrahipun padharan kraos mbesesek, kraos kebak, atos, lan ketingal ageng, ing wekdal bebucal sisah sanget, asring ngentut lan mambet, kala-kala muneg - muneg lan luntak. Badan kraos lesu, gampil kesel, gampil ngantuk, gampil luwe nanging mboten saget dhahar kathah lan menawi dhahar cepet wareg, gampil nesu, lsp. Ing wekdal nandhang bebelen tamtunipun pakaryan kita ugi saget kaganggu. Lajeng kenging menapa tiyang saget nandhang bebelen ? wonten sawetawis bab ingkang jalari tiyang nandhang bebelen Amargi kekirangan toya ing badanipun. Pola dhahar ingkang mboten sae, mboten teratur, kirang dhahar tetedhan ingkang ngandhut serat, umpaminipun : sayur, buah lsp. Amargi tiyang menika nandhang penyakit tinamtu, Ump : tipus, hernia lsp. amargi bebelen saget minangka tandha-tandha saking penyakit tinamtu
Ing wekdal kraos badhe bebucal, asring dipun tahan ngantos dangu. Lajeng kados pundi cara nyegah bebelen , menapa ingkang kedah kita tindakaken ing wekdal kita nandhang bebelen ? Bebelen saget dipun cegah kanthi cara:
1. kathah ngunjuk toya pethak, paling sekedhik 1,5 liter ngantos 2 liter ing saben dintenipun. 2. ngndhani tetedhan ingkang kathah ngandhut lemak lan gendhis. 3. olah raga, kadosta mlampah-mlampah. 4. ngulinaaken bebucal kanthi teratur lan enggal-enggal bebucal ing wekdal kraos badhe bebucal. 5. kathah dhahar tetedhan ingkang ngandhut serat. Dene menawi sampun nadhang sisah bebucal utawi bebelen, supados enggal saras ingkang kedah dipun gatosaken inggih menika : 1. Ampun nahan bebucal. 2. ampun dhahar kathah-kathah. 3. ampun ngunjuk unjukan ingkang ngandhut kafein ( kopi, teh lsp) Nah pamiyarsa. Makaten pamiyarsa katrangan ingkang saget kula aturaken. Sisah bebucal/bebelen saget nganggu kesarasaning badan kita pramila kita kedah njagi supados mboten ngantos nandhang bebelen, lan ing wekdal nandhang bebelen saget enggal dipun prantasi. Mugi katrangan ingkang kula aturaken menika maedahi. Pamiyarsa. Selajengipun kita badhe sesarengan kaliyan bapa ibu Arin, ingkang badhe ngandharaken setunggaling gegilutan kanthi irah-irahan Katresnan menika pinangkanipun saking Gusti. Mangga dipun semak. Pamiyarsa. Tumrap tiyang pitados tembung tresna menika, tembung ingkang asring kita pirengaken. Kita mangertos bilih katresnan menika sanget dipun betahaken dening saben tiyang. Saben tiyang katresnan margi tanpa katresnan manungsa mboten saget gesang. Tiyang kakung mbetahaken katresnan saking estrinipun, tiyang estri mbetahaken katresnan saking kakungipun. Lare-lare mbetahaken katresnan saking tiyang sepuhipun, makatenugi tiyang sepuh ugi mbetahaken katresnan saking lare-larenipun. Saben manungsa mbetahaken katresnan saking manungsa sanesipun. Nanging tamtunipun mboten gampil nampi katresnan lan paring katresnan menika. Mboten gampil kita nresnani tiyang sanes lan mboten gampil kita nampi katresnan saking sesamim kita. Kita mangertos ing wekdal menika kathah tiyang ingkang mentingaken badan piyambak, mboten rila andum katresnan dhumateng sesaminipun. Kathah tiyang ingkang mboten tresnan tinresnanan, kathah tiyang malah sami sengit sinengitan. Kados-kados langkung gampil sengit tinimbang nresnani. Nanging kita mangertos bilih sengit sinengitan badhe ngrisak gesangipun
manungsa piyambak. Kathah kakung ingkang sengit kaliyan estrinipun, lan kosokwangsulipun. Lajeng kathah ugi lare ingkang sengit kaliyan tiyang sepuhipuh.makaten ugi kathah tiyang sepuh ingkang sengit kaliyan larenipun. Kathah rumah tangga ingkang risak amargi mboten wontenipun katresnan ing salebeting brayat menika. Pamiyarsa. Kita mangertos gugunging tiyang ingkag pegatan ing wekdal menika tansaya kathah. Rumah tangga ingkang dipun bangun kanthi rekaos saget dipun risak ing wekdal ingkang namung sekedap, kanthi cara pegatan. Lare-lare kathah ingkag mboten kopen, kakung istri gesang nuruti pepinginanipun piyambak-piyambak. Wonten maewu-ewu lare ingkang gesang pisah kaliyan bapak ibunipun, wonten maewu-ewu lare ingkang kecalan katresnan saking tiyang sepuhipun awit tiyang sepuhipun pegatan. Kathah kakung estri ingkang kanthi gampil sanjang " ya wis yen ora duwe rasa tresna siji lan sijine, arep ngapa maneh, luwih becik pegatan wae". Pamiyarsa. Ing salebeting manah kita tamtu kita langkung remen nresnani tinimbang nggething, ing salebeting manah kita tamtu langkung remen dipun tresnani tinimbang dipun gething. Nanging kala- kala kita sampun mboten gadhah raos tresna sekedhik kemawon dhumateng tiyang sanes. Lajeng asring tuwuh pitakenan makaten:" kados pundi nuwuhaken katresnan ing manah kita, supados kita saget nresnani lan dipun tresnani tiyang sanes ? Mangga kita maos pangandikanipun Gusti, ingkang ngandikaaken makaten: 4:7 Para sedulur sing daktresnani! Ayo kita padha tresna-tinresnan, merga katresnan kuwi asalé saka Gusti Allah. Sok wonga sing nindakaké katresnan kuwi putrané Allah lan wanuh marang Gusti Allah. 4:8 Balik wong sing ora nindakaké katresnan kuwi ora wanuh karo Gusti Allah, sebab Gusti Allah kuwi asipat tresna.(1 Yokanan 4 :7-8 ) Pamiyarsa. Pangandikanipun Gusti sampun ngandika kanthi cetha, bilih katresnan menika pinangkanipun saking Gusti Allah. Gusti Allah menika katresnan. Menapa buktinipun menawi Gusti Allah menika katresnan ? buktinipun kathah sanget. Gusti Allah nitahaken jagat, bumi saisinipun, langit, seganten, lepen, gunung, taneman, kewan, sae ingkang gesang ing bumi, ing seganten , lan ing awang-awang. Sedaya dipun titahaken kangge manungsa, supados manungsa gesangipun kebak kabekjan lan tetrem rahayu . bukti katresnanipungGusti allah ingkang langkung ageng tumrap manungsa inggih menika Yesus Kristus. Gusti allah ngutus Yesus Kristus, putra ontang-angtingipun kangge nebus dosaning manungsa. Wiwit manungsa wiwitan inggih menika Adam lan Kawa mboten mbangun turut dhumateng dhawuhipun Gusti Allah, manungsa sampun dhumawah ing dosa, manungsa kathah
nindakaken piawon lan dosa. Lan upahipun sedaya piawon lan dosa menika karisakan. Kedahipun manungsa nampi paukuman langgeng saking Gusti Allah, nanging Gusti allah nresnani manungsa, kanthi makaten Gusti Allah ngutus putra ontang-antingipun, lan sintena kemawon ingkang pitados dhumateng Gusti Yesus Kristus, lan nampeni minangka juru wilujengipun, pramila mboten nampi paukuman langgeng malih inggih menika karisakan. Kados ngkang dipun ngandikaaken ing kitab suci makaten : ( Yokanan 3 :16 -17 ) 3:16 Awit saka gedhéning sih-katresnané Gusti Allah marang jagad, nganti Panjenengané ngurbanaké Putrané ontang-anting, supaya saben wong sing precaya marang Sang Putra mau ora nemu karusakan, nanging ngalamana urip langgeng. 3:17 Mulané enggoné Gusti Allah ngutus Putrané rawuh ing jagad kuwi ora supaya dadi Hakim, nanging supaya dadi Juru Slameté jagad mau. Pamiyarsa. Gusti Yesus menika minangka bukti katresanipun Gusti Allah dhumateng manungsa, lan menawi kita pitados dhumateng panjenenganipun, lan nampi panjenenganiPun liripun kita sampun nampi katresnanipun Gusti. Dados gusti allah langkung rumiyin nresnani kita manungsa, lajeng menapa ingkang kedah kita tindakaken, saksampunipun kita nampeni sih katresnanipun Gusti ? mangga kita waos pangandikanipun Gusti ingkang makaten suraosipun : 1 Yokanan 4 : 10 -12. 4:10 Katresnan kuwi mengkéné: Ora merga kita sing nresnani Gusti Allah, nanging merga Panjenengané wis nresnani kita sarta ngutus Kang Putra dadi mergané kita padha olèh pangapuraning dosa-dosa kita. 4:11 Hé para sedulur sing daktresnani! Sarèhné nganti semono enggoné Gusti Allah nresnani marang kita, dadi kita iya padha kuwajiban tresna-tinresnan. 4:12 Ora tau ana wong sing bisa ndeleng marang Gusti Allah, nanging Gusti Allah nunggil karo kita lan katresnané dadi sampurna ana ing kita, menawa kita padha tresna-tinresnan. Pamiyarsa. Sampun cetha ta, menapa ingkang kedah kita tindakaken saksampunipun kita nampi katresnanipun gusti ? Gusti allah ngandika kita kedah nresnani sesami kita. Sesaminipun manungsa kedah tresnan tinresnan. Kanthi nresnani sesami, pramila katresnanipun Gusti ingkang sampurna menika badhe tetep nunggil ing gesang kita. Nresnani sesami liripun mboten sengit kaliyan sesami, mboten nganiaya, mboten ngapusi, mboten nyidrani lsp. Nresnani sesami liripun ,mitulungi, welas asih, ngapunten, ngayomi lsp. Nresnani sesami mboten namung ing lambe kemawon nanging lumantar tumindak ingkang nyata. Kados ingkang dipun ngadikaaken ing kitab suci menika : (1 Yokanan 4 :19 - 21 ) 4:19 Kita tresna marang Gusti Allah, merga Gusti Allah wis nresnani kita luwih dhisik.
4:20 Menawa ana wong muni: "Aku tresna marang Allah", mangka sengit karo seduluré, kuwi goroh. Awit wong sing ora tresna karo seduluré sing kasat mripat, kepriyé enggoné bisa tresna karo Gusti Allah sing ora katon? 4:21 Mulané dhawuhé Sang Kristus marang kita mengkéné: Sapa sing tresna marang Gusti Allah kuwi iya kudu tresna marang seduluré. Pamiyarsa. Menapa panjenengan nresnani gusti allah, tamtu jawaban panjenengan "inggih" ta. Menawi panjenengan njawab "mboten", liripun panjenengan kedah nggegilut malih sinten ta Gusti Allah lan sinten ta panjenengan menika ? Gusti allah sampun nitahaken jagat lan isen-isenipun ingkang saget panjenengan nikmati, lan Gusti allah ugi nresnani jiwa panjenengan, Gusti allah mboten ngersaaken panjenengan mangih karisakan akibat saking dosa panjenengan, nanging gusti allah ngutus Yesus Kristus kangge milujengaken jiwa panjenengan. Menawi panjenengan kersa nggegilut sedaya menika, panjenengan tamtu nresnani Gusti Allah. Menawi panjenengan nresnani Gusti Allah, tamtunipun panjenengan saget nresnani sesami panjenengan, panjenengan saget nresnani kakung pnjenengan, nresnani lare=lare panjenengan, lan nresnani sanak sederek panjenengan, mitra panjenengan lan rencang-rencang panjenengan sedaya. Nah pamiyarsa. Menawi panjenengan ngersaaken nresnani Gusti Allah nanging sisah/ angel, amargi kathah pengalaman ingkang nyakitaken manah panjenengan, utawi panjenengan mboten saget nresnani Gusti allah amargi pajenengan rumaos bilih gusti allah mboten merduli panjenengan, utawi panjenengan mboten saget nresnani Gusti allah amargi panjenengan rumaos kathah nindakaken tumindak dosa, lan piawon,panjenengan sowan dhumateng Gusti, sakmenika ugi, panjenengan ndedonga, panjenengan aturaken sedaya uneg -uneg ing manah panjenengan. Kula yakin bilih Gusti allah amtu miyarsaaken pasambat panjenengan. Ampun ngantos panjenengan gesang tanpa sih katresnanipun Gusti, amargi Gusti allah saestu nresnani panjenengan. Kanthi nresnai Gusti Allah, gesang panjenengan badhe maedahi tumrap sesami. Amargi sinten ingkang nresnani gusti allah , piyambakipun ugi nresnani sesaminipun. Mangga kita ndedonga. Pamiyarsa. Kita sampun mirengaken gegilutan ingkang dipun andharaken dening bapa Pdt Pujianto. Menawi kula ringkes wonten tigang prakawis ingkang dipun andharaken dening bapa pdt Pujianto inggih menika : Katresnan menika pinangkanipun saking Gusti Allah. Gusti Yesus minangka bukti katresanipun Gusti Allah dhumateng manungsa. lan kita tiyang ingkang pitados dhumateng Gusti kedah nresnani sesami kita, liripun mboten sengit kaliyan sesami, mboten nganiaya, mboten
ngapusi, mboten nyidrani, mitulungi, welas asih, ngapunten, ngayomi lsp. Nresnani sesami mboten namung ing lambe kemawon nanging lumantar tumindak ingkang nyata.